Der er masser af gode bud på, hvad vi skal få tiden til at gå med i disse coronatider. Og havnen i Hirtshals har her i weekenden budt på et underholdningsmæssigt trækplaster. For her har masser af bilister rundet havnen for at kigge nærmere på arbejdet med at få skroget af den havarerede norske garnbåd ”Nesejenta” på ret køl igen, efter det nybyggede fartøj torsdag i sidste uge pludselig og af ukendte årsager vendte rundt fem sømil fra Hansholm Havn. Den 35 meter lange og 50 millioner kroner dyre båd var på slæb fra et polsk værft og skulle til Norge, da den kæntrede. Ingen mennesker kom til skade i forbindelse med uheldet. Fartøjet blev efterfølgende bugseret til havnen i Hirtshals, hvor der er blevet arbejdet med at få den kæntrede båd på ret køl. Og den proces var der rigtig mange mennesker, der gerne ville følge. Ifølge TV2 Nords mand på stedet går arbejdet langsomt, men sidst på eftermiddagen søndag så det ud til, at arbejdet skred planmæssigt frem.

Referat:
Flere hundrede biler har i dagens løb været på havnen i Hirtshals for at se kæntret nybygning komme på ret køl igen.